**Litigiu**

*David Daniel Adam*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

M-am dat în judecată

Și am înfățișare

Exact în ziua-n care

Eu însumi m-am născut.

Pretind ca de îndată

Pârâtul să îmi lase

Momentele frumoase

Pe care le-am avut!

Cer tinerețea toată:

A ei posesiune,

Fără evicțiune

Sau viciu neștiut!

Cererea-i motivată

În fapt, că nu am dat

Acord să fiu schimbat

Cu un necunoscut.

În drept, e-ntemeiată

Pe legea firii, dură

Cu orișicine fură

Din timpul meu pierdut.